มหรสพประจำที่

[thumb|สถานที่จัดมหรสพประจำที่ ของ [บริตนีย์ สเปียส์|บริทนีย์ สเปียส์ ที่โรงแรมแพลเน็ต ฮอลลีวูด ลาสเวกัส]]

**มหรสพประจำที่** () คือชุดการแสดงคอนเสิร์ต ซึ่งคล้ายกับการทัวร์คอนเสิร์ต แต่จัดแสดงในสถานที่เดียวเท่านั้น *โพลสตาร์* นิยามมหรสพประจำที่ว่าเป็นการแสดง 10 รอบขึ้นไปในสถานที่แห่งเดียว ศิลปินที่แสดงในการแสดงนี้เรียกว่า **นักแสดงประจำที่** การแสดงมหรสพนี้เป็นสิ่งที่พบเห็นได้ทั่วไปในลาสเวกัสสตริปมานานหลายทศวรรษ โดยริเริ่มโดยนักร้องและนักเปียโน ลิเบอราซี ในช่วงคริสต์ทศวรรษ 1940 และแฟรงก์ ซินาตรากับแรตแพก ในช่วงคริสต์ทศวรรษ 1950

มหรสพ *[[อะนิวเดย์...]]* ของ เซลีน ดิออน ซึ่งจัดขึ้นระหว่างปี 2003 ถึง 2007 เป็นมหรสพประจำที่ซึ่งประสบความสำเร็จมากที่สุดตลอดกาล โดยทำรายได้รวมกว่า 385 ล้านดอลลาร์สหรัฐ (597.8 ล้านดอลลาร์เมื่อปรับค่าเงินใน ) และดึงดูดผู้คนเกือบ 3 ล้านคนให้มาชมการแสดง 717 รอบ ความสำเร็จเชิงพาณิชย์นี้ได้รับการยกย่องว่าเปลี่ยนแปลงและฟื้นฟูการแสดงประจำที่ในลาสเวกัส ซึ่งก่อนหน้านี้มีภาพลักษณ์เชิงลบว่าเป็นสิ่งที่นักแสดงหันไปทำเมื่ออาชีพการงานตกต่ำ ดิออนยังได้รับการยอมรับว่าเป็น "ราชินีแห่งลาสเวกัส" อีกด้วย

## ประวัติ
แนวคิดเรื่องการแสดงมหรสพประจำที่นั้นริเริ่มโดยนักเปียโนและนักร้อง ลิเบอราซี โดยเปิดตัวครั้งแรกที่ ลาสเวกัส ในปี 1944 เกือบสิบปีต่อมา ลิเบอราซีได้จัดแสดงมหรสพของตัวเองที่โรงแรมและคาสิโนริเวียรา ในลาสเวกัส ซึ่งมีรายงานว่าทำให้ "มิสเตอร์โชว์ไทม์" ได้รับเงินประมาณ 50,000 ดอลลาร์ต่อสัปดาห์ หลังจากทำงานในโครงการอื่น ๆ ในลอสแอนเจลิสเป็นเวลาหลายปี เขาก็กลับมาแสดงมหสรพในลาสเวกัสอีกครั้งและได้รับเงินประมาณ 300,000 ดอลลาร์ต่อสัปดาห์ จนกระทั่งเสียชีวิตจากภาวะแทรกซ้อนที่เกี่ยวข้องกับโรคเอดส์ในปี 1987
[right|thumb|250x250px|โรงแรมและคาสิโนเดอะแซนด์ส (ปี 1959) ซึ่ง [แฟรงก์ ซินาตรา|แฟรงค์ ซินาตรา เป็นศิลปินประจำที่ชื่อดัง]]
การเปิดตัวของลิเบอราซีในปี 1944 ตามมาด้วย แฟรงค์ ซินาตรา กับวงแรตแพก รวมถึง เอลวิส เพรสลีย์ ในเดือนเมษายน 1956 เพรสลีย์เริ่มการแสดงคอนเสิร์ตสองสัปดาห์ที่ โรงแรมและคาสิโนนิวฟรอนเทียร์ หลังจากปล่อยอัลบั้มเปิดตัวชื่อเดียวกัน การแสดงของเขาไม่ได้รับการตอบรับที่ดีจากแขกโรงแรมวัยกลางคนหัวอนุรักษ์นิยม — นักวิจารณ์จาก *[[นิวส์วีก]]* เขียนไว้ว่าการแสดงนั้น "เหมือนเหยือกเหล้าข้าวโพดในงานเลี้ยงแชมเปญ" อย่างไรก็ตาม ระหว่างปี 1969 ถึง 1976 เพรสลีย์ได้แสดงคอนเสิร์ตที่ขายบัตรหมดเกลี้ยงติดต่อกัน 837 รอบที่โรงแรมฮิลตันลาสเวกัส (เดิม) ซึ่งต่อมาได้เปลี่ยนชื่อเป็นเวสต์เกตลาสเวกัสรีสอร์ทแอนด์คาสิโน

เคิร์ต เมเลียน รองประธานฝ่ายบันเทิงของซีซาร์พาเลซ อธิบายว่า "ในอดีต มหรสพประจำที่ในลาสเวกัสเป็นเหมือนการล่อลวงให้ศิลปินดังมาแสดงในห้องแสดงเล็กๆ เพื่อดึงดูดนักพนัน" ในวงการเพลง ลาสเวกัสเคยเป็นที่รู้จักในฐานะสถานที่ที่นักร้องไป "ตาย" หากอาชีพของพวกเขายังไม่พังทลายไปเสียก่อน และเป็นที่ที่พวกเขาจะได้รับค่าจ้างเพียงเล็กน้อยในช่วง "บั้นปลายชีวิต" โดยการแสดงให้นักท่องเที่ยวชมบนเดอะสตริปเคียงข้างนักมายากลอย่าง เดวิด คอปเปอร์ฟิลด์ นักมายากล กับเสือของซิกฟรีดแอนด์รอย จิม ฟาร์เบอร์ นักข่าวสื่อด้านดนตรีกล่าวว่า "การเล่นดนตรีในลาสเวกัสเคยมีองค์ประกอบของความเชยอยู่บ้าง ผมคุยกับแชร์ เกี่ยวกับเรื่องนี้ เธอบอกว่ามันเป็น 'สุสานช้างที่พรสวรรค์กำลังจะตาย' และเธอกำลังพูดถึงตัวเอง"

เมื่อถึงคริสต์ศตวรรษที่ 21 เซลีน ดิออน ได้ฟื้นฟูมหรสพประจำที่ในลาสเวกัส ด้วยความสำเร็จอย่างล้นหลามของการแสดง *อะนิวเดย์...* ระหว่างปี 2003 ถึง 2007 ในปี 2011 เธอได้เริ่มต้นการแสดงที่ประสบความสำเร็จอีกครั้งที่ซีซาส์พาร์เลซ โดยมีสัญญาการแสดงไปจนถึงปี 2019 มหรสพของเธอได้นำเสนอรูปแบบใหม่ของความบันเทิงบนเวที ด้วยการผสมผสานระหว่างเพลง การร้องประสานเสียง การบรรเลงดนตรีประกอบ การแสดงศิลปะ การออกแบบเวทีที่สร้างสรรค์ เทคโนโลยีล้ำสมัย รวมถึงการแสดงความเคารพต่อเพื่อนและไอดอลของเธอ ไมเคิล แจ็กสัน ดิออนสามารถทำให้การแสดงประจำที่ลาสเวกัสเป็นที่นิยมในฐานะวิธีการที่น่าสนใจสำหรับศิลปินชั้นนำในการทัวร์คอนเสิร์ตในสถานที่ประจำ ทำให้แฟนเพลงผู้ภักดีที่สุดสามารถมาชมการแสดงได้ เคิร์ธ เมลีน อธิบายว่า "เซลีนเป็นผู้บุกเบิกอย่างไม่ต้องสงสัย เมื่อ 20 ปีก่อน เราคงไม่สามารถดึงศิลปินระดับ บริตนีย์ สเปียส์ มาแสดงที่เวกัสได้ ศิลปินดังอย่างเธอคงไม่คิดจะมาแสดงที่นี่เลย ถ้าเซลีนไม่ได้ปูทางไว้ก่อน เธอเปลี่ยนโฉมหน้าของเวกัสยุคใหม่" มหรสพที่ลาสเวกัสครั้งที่สองของดิออน ในชื่อ "เซลีน" ทำให้เธอได้แสดงคอนเสิร์ตครบ 1,000 รอบ ณ เดอะโคลอสเซียม เมื่อวันที่ 8 ตุลาคม 2016 ซึ่งเธออุทิศให้กับความทรงจำของ เรเน แองเจลิล สามีและผู้จัดการส่วนตัวของเธอ

นับตั้งแต่คริสต์ทศวรรษ 2010 ศิลปินที่มีชื่อเสียงจำนวนหนึ่งได้ทำตามและยอมรับข้อเสนอในการจัดมหรสพประจำที่ ซึ่งรวมถึงศิลปินชั้นนำ เช่น ดีเจอีดีเอ็ม อย่าง ทีเอสโต และแคลวิน แฮร์ริส ศิลปินเพลงป๊อปและอาร์แอนด์บี (รวมถึง อะเดล, เจนนิเฟอร์ โลเปซ, ไดอานา รอสส์, เคที เพร์รี, อัชเชอร์ และ มารายห์ แครี ) และวงร็อก (เช่น เดฟเล็ปเพิร์ด และแอโรสมิธ)  ในช่วงปลายทศวรรษ ยังมีการแสดงของศิลปิน ฮิปฮอป อย่าง เดรก และ คาร์ดิ บี อีกด้วย ภายในปี 2017 หนึ่งในสิบของ 100 ผู้ทรงอิทธิพลของฟอบส์ ได้เซ็นสัญญาการแสดงประจำในลาสเวกัส

### มหรสพประจำที่ซึ่งเป็นส่วนหนึ่งของการทัวร์
เนื่องจากความต้องการสูง ศิลปินบางคนจึงขยายตารางการทัวร์ของตนที่สถานที่เดียว ทำให้เกิดเป็น "มหรสพประจำที่ขนาดเล็ก" ในบางกรณี หลังจากประสบความสำเร็จในการแสดงประจำที่ในสถานที่เดียว ศิลปินจะขยายการแสดงนั้นไปเป็นชุดคอนเสิร์ตหลายสถานที่ มารายห์ แครี กับทัวร์เดอะเซเลเบรชันออฟมิมิ (2024–2025) เริ่มต้นจากมหรสพประจำที่ 24 รอบ จากนั้นเธอก็ขยายการแสดงในต่างประเทศทั่วเอเชีย ยุโรป และละตินอเมริกา มาดามเอ็กซ์ทัวร์ ของมาดอนนา ได้รับการวางแผนให้เป็นชุดมหรสพประจำที่ในบางเมือง มหรสพประจำที่ 15 รอบของ แฮร์รี สไตล์ส ที่เมดิสันสแควร์การ์เดน ซึ่งเป็นส่วนหนึ่งของเลิฟออนทัวร์ ได้รับ *รางวัลโพลสตาร์* สาขามหรสพประจำที่แห่งปี

## สถานที่จัดงาน
เป็นเวลาหลายทศวรรษแล้วที่ลาสเวกัสเป็นจุดหมายปลายทางหลักสำหรับการจัดมหรสพประจำที่ นครนิวยอร์กก็เติบโตขึ้นในฐานะจุดหมายปลายทางสำหรับการจัดคอนเสิร์ตแบบประจำที่ โดยเริ่มต้นจาก บิลลี โจเอล ที่ เมดิสันสแควร์การ์เดน ในปี 2014 ในปี 2022 แฮร์รี สไตล์สแสดงมหรสพ 15 คืนที่เมดิสันสแควร์การ์เดนตั้งแต่วันที่ 20 สิงหาคมถึง 21 กันยายน วงร็อคอเมริกัน ฟิช ก็แสดงมหรสพ 13 รอบในสถานที่เดียวกัน ตั้งแต่วันที่ 21 กรกฎาคมถึง 6 สิงหาคม 2017, บรูซ สปริงส์ทีน จัดมหรสพ *สปริงส์ทีนออนบรอดเวย์* ในปี 2017–18 ที่ โรงละครวอลเตอร์เคอร์ ในนครนิวยอร์ก ในเดือนสิงหาคมและกันยายน 2007 พรินซ์จัดมหรสพ *21 ไนส์อินลอนดอน: ดิเอิร์ธทัวร์* ที่ดิโอทูอารีนาในลอนดอน ตั้งแต่เดือนมกราคมถึงมีนาคม 2009 หลุยส์ มิเกล ได้แสดงมหรสพ 25 รอบที่ออดิทอริโอนาซิอองเนลในเม็กซิโกซิตี ไมเคิล แจ็กสัน ได้วางแผนจัดคอนเสิร์ต 50 รอบในชื่อ ดิสอิสอิต ตั้งแต่เดือนกรกฎาคม 2009 ถึงมีนาคม 2010 ที่ดิโอทูอารีนาในลอนดอน แต่ถูกยกเลิกเนื่องจากการเสียชีวิตของเขา วงร็อคเม็กซิกัน มานา ได้เซ็นสัญญาการจัดมหรสพประจำที่ ณ แอลเอฟอรัม ในลอสแอนเจลิส รัฐแคลิฟอร์เนีย ในชื่อ *มานา: แอลเอเรสซิเดนซิอา* ซึ่งจะแสดงเฉพาะที่สถานที่แห่งนี้ เริ่มตั้งแต่เดือนมีนาคม 2022 และจะดำเนินต่อไปจนถึงสิ้นปีหรือจนกว่ายอดขายตั๋วจะลดลง

## รายได้จากบ็อกซ์ออฟฟิศ
thumb|มหรสพของเซลีน ดิออนที่เดอะโคลอสเซียมแอทซีซาร์พาเลซ ทำรายได้ 681 ล้านดอลลาร์ มากกว่าศิลปินใดๆ ในประวัติศาสตร์
หนึ่งในมหรสพประจำที่ซึ่งประสบความสำเร็จมากที่สุดในประวัติศาสตร์คือการแสดง 636 รอบติดต่อกันของ เอลวิส เพรสลีย์ ณ โรงแรมอินเตอร์เนชันแนลและลาสเวกัสฮิลตัน ตั้งแต่เดือนกรกฎาคม 1969 ถึงธันวาคม 1976 อย่างไรก็ตาม ไม่มีข้อมูลยืนยันรายได้จากการขายตั๋วสำหรับมหรสพของเขา มหรสพประจำที่ซึ่งประสบความสำเร็จมากที่สุดตลอดกาลโดยมีการบันทึกจำนวนผู้ชมกับรายได้อย่างเป็นทางการคือ *อะนิวเดย์...* ของเซลีน ดิออน โดยทำรายได้รวม 385.1 ล้านดอลลาร์และดึงดูดผู้ชมเกือบสามล้านคนตลอด 717 รอบการแสดง มหรสพครั้งที่สองของเธอ *เซลีน* เป็นการแสดงที่ประสบความสำเร็จมากเป็นอันดับสอง โดยสร้างรายได้ 296 ล้านดอลลาร์จากการแสดงทั้งหมด 427 รอบระหว่างปี 2011 ถึง 2019 มหรสพประจำที่ทั้งสองครั้งนี้ทำให้ดิออนเป็นนักแสดงประจำที่ผู้ทำรายได้สูงสุดตลอดกาล

หลังจากเซลีน ดิออน เอลตัน จอห์น ได้กลายเป็นศิลปินที่ประสบความสำเร็จในมหรสพประจำที่มากเป็นอันดับสอง โดย *เดอะเรดเปียโน* ของเขาสร้างรายได้ไปถึง 169 ล้านดอลลาร์สหรัฐฯ ระหว่างปี 2004 ถึง 2009 และการแสดง *เดอะมิลเลียนดอลลาร์เปียโน* ของเขาสร้างรายได้ 131 ล้านดอลลาร์ ระหว่างปี 2011 ถึง 2018 อีกหนึ่งการแสดงที่มียอดจำหน่ายบัตรสูงที่สุดคือ *บริตนีย์: พีซออฟมี* ของบริตนีย์ สเปียส์ ซึ่งเริ่มในเดือนธันวาคม 2013 และสิ้นสุดในเดือนธันวาคม 2017 ทำรายได้ 137.7 ล้านดอลลาร์สหรัฐ ยูทู แสดงมหสรพประจำที่ *ยูทู: ยูวีอาชทุงเบบีไลฟ์แอทสเฟียร์* ตั้งแต่ปี 2023 ถึง 2024 ซึ่งทำรายได้ 244.5 ล้านดอลลาร์สหรัฐจากการแสดงเพียง 40 รอบ *บิลบอร์ด* อธิบายว่าเป็น "มหรสพประจำที่ซึ่งทำรายได้เร็วที่สุดในประวัติศาสตร์บ็อกซ์สกอร์" 

นอกเหนือจากลาสเวกัส บรูซ สปริงส์ทีน ทำรายได้มากกว่า 113 ล้านดอลลาร์จากการแสดงมหรสพ 236 รอบในนิวยอร์ก ในชื่อ *สปริงส์ทีนออนบรอดเวย์* มหรสพของบิลลี โจเอล ซึ่งแสดงที่เมดิสันสแควร์การ์เดน ตั้งแต่ปี 2014–2024 ทำรายได้ 266.8 ล้านดอลลาร์

## อ้างอิง

## แหล่งข้อมูลอื่น

* มหรสพประจำที่ ที่ *คอนซีเควนซ์ออฟซาวด์*

หมวดหมู่:การแสดงดนตรี